Nicoline Thaulow

Nicoline «Line» Andrea Margrethe Thaulow (født Vibe) 2. oktober 1807 i Bergen, død 10. august 1885 på Modum) var en norsk forfatter, og blant Norges tidlige kvinnelige romanforfattere.

Liv og virke 
Nicoline Thaulow ble født i Bergen, og da faren i 1811 ble generalkrigskommissær og flyttet til Christiania, flyttet familien med ham dit. Da faren døde i 1814, tok generalmajor Benoni d'Aubert seg av de etterlatte. 
Den unge Nicoline viste stort talent for realfag, og skrev på egne historier og fortellinger. Hennes tremenninger Camilla og Henrik Wergeland oppholdt seg også tidvis i huset på Akershus festning. Etter at hun ble gift, bodde hun i Sandefjord og på Modum, hvor ektemannen etablerte sine to kurbadanstalter.

I 1861 utga Thaulow romanen Drøm og Virkelighed – Billeder af Livet, en bok i to bind. Romanen ble utgitt anonymt, og av litteraturhistorikeren Francis Bull ble den beskrevet som et slags innlegg mot tankegangen mot Camilla Colletts Amtmandens Døttre, der den hyller kvinners forsakelse og fromhet. 
Romanen kom senere også i tysk oversettelse.
Først i 2014 utkom boken med forfatterens navn på omslaget.

Familie 
Nicoline Thaulow var datter av amtmann i Nordre Bergenhus amt og kammerherre Niels Andreas Vibe (1759–1814) og Margery Kierulf (1775–1852). Hun var søster av major og kartograf Andreas Vibe (1801–1860), professor Frederik Ludvig Vibe (1803–1881) og Henriette Gislesen (1809–1859). Hun ble 7. januar 1834 gift i Vår Frelsers kirke i Christiania med sin tremenning, legen og forretningsmannen Heinrich Arnold Thaulow (1808–1894).

Bibliografi 
 1861: Drøm og Virkelighed – Billeder af Livet, Dybwad, Christiania

Referanser

Kilder

Eksterne lenker 
 Lokalhistoriewiki: Heinrich Arnold Thaulow, besøkt 3/9 2020.

Norske forfattere
Personer fra Bergen kommune